/* KOM/2001/0020 lopull. - CNS 2001/0021 */ Ehdotus: neuvoston direktiivi sikojen suojelun vähimmäisvaatimuksista annetun direktiivin 91/630/ETY muuttamisesta



Virallinen lehti nro 154 E , 29/05/2001 s. 0114 - 0116



Ehdotus NEUVOSTON DIREKTIIVI sikojen suojelun vähimmäisvaatimuksista annetun direktiivin 91/630/ETY muuttamisesta (komission esittämä) PERUSTELUT Sikojen suojelu on yhteisön toimivaltaan kuuluva asia. Neuvoston direktiivissä 91/630/ETY vahvistetaan sikojen suojelun vähimmäisvaatimukset. Komission on kyseisen direktiivin 6 artiklan mukaisesti annettava viimeistään 1 päivänä lokakuuta 1997 neuvostolle kertomus, joka on laadittu eläinlääkintäalan tiedekomitean lausunnon perusteella voimaperäisistä siankasvatusjärjestelmistä, jotka täyttävät sikojen hyvinvoinnille asetetut vaatimukset patologiselta, kotieläinjalostukselliselta, fysiologiselta ja käyttäytymistieteelliseltä kannalta, sekä eri järjestelmien sosiaalis-taloudellisista vaikutuksista. Tässä raportissa on erityisesti otettava huomioon erilaisissa suljetuissa ryhmissä kasvatettujen emakoiden hyvinvointi ja sen on sisällettävä asianmukaiset ehdotukset, joissa otetaan huomioon kertomuksen päätelmät. Terveys- ja kuluttaja-asioiden pääosastossa toimivaa eläinten terveyttä ja hyvinvointia käsittelevä tiedekomitea antoi 30 päivänä syyskuuta 1997 lausunnon voimaperäisessä tuotannossa pidettävien sikojen hyvinvoinnista. Edellä mainitussa lausunnossa korostetaan tarvetta toteuttaa toimenpiteitä sikojen hyvinvoinnin parantamiseksi ja erityisesti yksittäiskarsinoiden käytön estämiseksi kantavien emakoiden osalta. Komissiolla on käytössään tietoja, joiden mukaan viimeisten viiden vuoden aikana jäsenvaltiot ovat antaneet neuvoston direktiivin 91/630/ETY täydentämiseksi sikojen suojelua koskevaa lainsäädäntöä, jossa kielletään erityisesti yksittäiskarsinoiden käyttö kantavien emakkojen osalta ja jossa säädetään lattiapintojen parantamisesta ja sellaisten erillisten alueiden lisäämisestä, joilla eläimet voivat tyydyttää erilaisia käyttäytymistarpeitaan. Edellä mainittujen seikkojen perusteella komissio on laatinut kertomuksen, joka esitetään neuvostolle asiaa koskevien ehdotusten kera (ks. direktiivin 6 artikla). Komission ehdotuksen tarkoituksena on muuttaa voimassaoleva lainsäädäntö uusien tieteellisten tietojen mukaiseksi ja tällä alalla jäsenvaltioiden saamat kokemukset huomioon ottaen. Direktiivin 91/630/ETY muuttamista koskevan neuvoston direktiiviehdotuksen, joka perustuu 6 artiklan säännöksiin, tarkoituksena on * kieltää yksittäiskarsinoiden käyttö kantavien emakoiden ja nuorten emakoiden osalta sekä liekojen käyttö; * lisätä emakkojen elintilaa; * antaa emakoille jatkuva pääsy tonkimismateriaaliin; * kouluttaa karjanhoitajia ja eläimistä vastuussa olevien henkilöitä sikojen hyvinvointiin liittyvien seikkojen osalta; * pyytää uusia tieteellisiä tietoja tietyistä siankasvatukseen liittyvistä seikoista. Näillä ehdotuksilla pannaan täytäntöön EU:n laajuiset sikojen hyvinvointia koskevat vaatimukset. Jotta tuotannonalalla on riittävästi aikaa mukautua näihin tiukempiin vaatimuksiin, on säädetty toimenpiteiden vaiheittaisesta toteuttamisesta. Kun toimenpiteet on toteutettu, sianlihateollisuus voi tuottaa ja pitää kaupan tuotteitaan tavalla, jonka suurin osa kuluttajista hyväksyy, jolloin tuotannonalan julkinen kuva paranee. Tätä korostavia ja kuluttajille tietoja antavia merkintävaatimuksia voidaan tarkastella aikanaan, kun toimenpiteet on pantu kokonaisuudessaan täytäntöön. Eläinten suojelulla on keskeinen asema EU:n tulevan maatalouspolitiikan kehityksessä, jotta tehokkaisiin järjestelmiin suhtauduttaisiin yleisesti myönteisesti. Tilojen koon, työpanoksen ja viestintäpolitiikan muutokset sekä tuotantosuunnitelmien eduista tiedottaminen auttavat tätä prosessia. 2001/0021 (CNS) Ehdotus NEUVOSTON DIREKTIIVI sikojen suojelun vähimmäisvaatimuksista annetun direktiivin 91/630/ETY muuttamisesta (ETA:n kannalta merkityksellinen teksti) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 37 artiklan, ottaa huomioon komission ehdotuksen [1], [1] EYVL C ottaa huomioon Euroopan parlamentin lausunnon [2], [2] EYVL C ottaa huomioon talous- ja sosiaalikomitean lausunnon [3], [3] EYVL C ottavat huomioon alueiden komitean lausunnon [4], [4] EYVL C sekä katsoo seuraavaa: (1) Euroopan yhteisön perustamissopimukseen liitetyssä eläinten suojaamista ja hyvinvointia koskevassa pöytäkirjassa edellytetään, että yhteisön ja jäsenvaltioiden on maatalouspolitiikkaa suunnitellessa ja täytäntöönpantaessa otettava kokonaisuudessaan huomioon eläinten hyvinvointivaatimukset ja samalla noudatettava jäsenvaltioiden lainsäädäntöä ja tapoja, kuten uskonnollisia toimituksia sekä kulttuurillisia ja uskonnollisia perinteitä. (2) Sikojen suojelun vähimmäisvaatimuksista 19 päivänä marraskuuta 1991 annetun neuvoston direktiivin 91/630/ETY [5] 6 artiklan mukaan komissio toimittaa voimaperäistä sikojen kasvatusta koskevan kertomuksen, jossa on kiinnitettävä erityistä huomiota erilaisissa suljetuissa ryhmissä kasvatettavien emakoiden hyvinvointiin, ja siihen on liitettävä asianmukaisia ehdotuksia sääntöjen mukauttamiseksi. [5] EYVL L 340, 11.12.1991, s. 33. (3) Elävät siat kuuluvat perustamissopimuksen liitteessä II vahvistettavaan tuoteluetteloon. (4) Eläinlääkinnällisen tiedekomitean 30 päivänä syyskuuta 1997 antaman lausunnon mukaan sikoja olisi pidettävä ympäristössä, jossa niiden tarpeet liikkua ja tutkia täyttyvät, ja että sikojen hyvinvointi vaarannetaan rajoitettaessa tilaa huomattavasti. (5) Silloin, kun emakot saavat liikkua vapaasti ja niiden ympäristö on virikkeellinen, ne haluavat sosiaalista kanssakäyntiä muiden sikojen kanssa Tämän vuoksi nykyinen käytäntö pitää emakot jatkuvasti karsinoissa on kiellettävä. Tuottajille olisi kuitenkin annettava riittävästi aikaa tehdä tarvittavat rakenteelliset muutokset tuotantolaitoksissaan. (6) On tarpeen säilyttää niin sikojen hyvinvoinnin ja terveyden kuin sosiaalisten ja taloudellisten tekijöiden sekä ympäristövaikutusten kannalta huomioon otettavien eri näkökohtien välinen tasapaino. (7) Komission olisi toimitettava uusi kertomus ottaen huomioon lisätutkimukset ja käytännön kokemukset sikojen hyvinvoinnin parantamiseksi edelleen erityisesti sellaisten seikkojen osalta, jotka eivät kuulu direktiivin 91/630/ETY soveltamisalaan. (8) Koska direktiivin 91/630/ETY soveltamiseksi tarvittavat toimenpiteet ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [6] 2 artiklassa tarkoitettuja laajakantoisia toimenpiteitä, ne olisi toteutettava sääntelymenettelyä noudattaen, [6] EYVL L 184, 17.7.1999, s. 23. ON ANTANUT TÄMÄN DIREKTIIVIN: 1 artikla Muutetaan direktiivi 91/630/ETY seuraavasti: 1. Korvataan 3 artiklan 2 kohta seuraavasti: "2. Lattiapintojen on täytettävä seuraavat edellytykset: Vieroitetut siat/tuotantosiat: vähintään kolmasosa kunkin eläimen vähimmäistilavaatimuksesta vastaavan osan lattiasta on oltava yhtäjaksoisesti umpinainen siten, että enintään 10 prosenttia siitä koostuu viemäristä. Kun kyseessä on sementtilattia, palkin vähimmäisleveyden on oltava 75 mm ja raon enimmäisleveyden 25 mm. Ummessa olevat kantavat emakot ja nuoret emakot: yhtäjaksoisesti umpinaisen lattia-alan, josta enintään 10 prosenttia koostuu viemäristä, on oltava vähintään - 1,3 m2 ummessa olevaa kantavaa emakkoa kohti; - 0,95 m2 nuorta emakkoa kohti. Kun kyseessä on sementtilattia, palkin vähimmäisleveyden on oltava 80 mm ja raon enimmäisleveyden 30 mm. 3. Kielletään sellaisten eläinsuojien rakentaminen tai muuntaminen, joissa emakoita ja nuoria emakoita pidetään lieassa. Liekojen käyttö kielletään emakoiden ja nuorten emakoiden osalta 1 päivästä tammikuuta 2002 alkaen. 4. Emakoita ei saa pitää yksittäiskarsinoissa ajanjaksona, joka alkaa neljä viikkoa astutuksen jälkeen ja päättyy seitsemän päivää ennen oletettua porsituspäivää. Erityisen aggressiiviset siat, toisten emakoiden hyökkäyksen kohteena olleet siat sekä sairaat tai haavoittuneet siat voidaan poikkeuksellisesti pitää väliaikaisesti yksittäiskarsinassa. Ummessa olevaa kantavaa emakkoa ei saa pitää yksittäiskarsinassa, jossa se ei pysty kääntymään ympäri helposti. 5. Seuraavien edellytysten on täytyttävä: - ummessa olevien kantavien emakoiden ja nuorten emakoiden pitopaikassa on oltava ulostusalueen ja mahdollisten ruokintakarsinoiden lisäksi yhteinen makuualue, jossa on esteetöntä tilaa 1,3 m2 emakkoa kohti (0,95 m2 nuorta emakkoa kohti), - kun emakkoja pidetään ryhmässä, karsinan lyhimmän sivun on oltava vähintään 2,8 metriä pitkä, - kaikilla emakoilla on oltava jatkuva pääsy tonkimismultaan tai koskettelumateriaaliin, joka vastaa vähintään liitteessä säädettyjä asianomaisia vaatimuksia, - ryhmissä pidettävät emakot olisi ruokittava järjestelmällä, jolla varmistetaan, että jokainen eläin saa riittävästi rehua ilman että se joutuu hyökkäykseen kohteeksi, myös silloin kun muita ravinnosta kilpailevia eläimiä on paikalla, - kaikille emakoille olisi annettava kuitu- ja energiapitoista ravintoa nälän lievittämiseksi sekä puremistarpeen tyydyttämiseksi, energiapitoista rehua voidaan antaa kerran päivässä yhdellä aterialla, mutta kuitupitoista rehua on oltava saatavilla pidemmän aikaa. 6. Edellä olevan 2 ja 4 kohdan säännöksiä sovelletaan 1 päivästä tammikuuta 2002 alkaen kaikkiin uusiin tai jälleenrakennettuihin tiloihin sekä tiloihin, jotka on otettu käyttöön ensimmäistä kertaa kyseisen päivämäärän jälkeen. Näitä säännöksiä sovelletaan kaikkiin tiloihin 1 päivästä tammikuuta 2012. Edellä olevan 5 kohdan ensimmäistä, toista, kolmatta ja neljättä luetelmakohtaa ei sovelleta tiloihin, joissa ummessa olevia kantavia emakoita on alle kymmenen." 2. Lisätään uusi 5a artikla seuraavasti: "5a artikla 1. Kaikki eläimistä huolehtivat henkilöt ovat saaneet ohjeita ja opastusta direktiivin liitteen 1, 2 ja 3 artiklan säännöksistä ja ymmärtävät ne. 2. Jäsenvaltioiden on varmistettava, että sopivia koulutuskursseja on saatavilla. Tällaisilla kursseilla on keskityttävä erityisesti hyvinvointikysymyksiin." 3. Korvataan 6 artikla seuraavasti: "6 artikla Komissio toimittaa neuvostolle viimeistään 1 päivänä tammikuuta 2008 eläinten terveyttä ja hyvinvointia käsittelevät tiedekomitean lausunnon perusteella laaditun kertomuksen. Kertomuksessa on käsiteltävä: (1) erilaisten kasvatusjärjestelmien eläintiheyden vaikutusta hyvinvointiin (sikojen terveys mukaan luettuna), (2) kantavien emakoiden ryhmäsuojien kehitystä, (3) yksittäin pidettävien täysikasvuisten siitoskarjujen tilatarpeita, (4) astutusalueella sijaitsevien emakkojen ja porsivien emakkojen sellaisten irrallisten pitopaikkojen kehitystä, jotka täyttävät emakoiden tarpeet porsaiden henkiinjäämistä vaarantamatta, (5) sellaisten tekniikoiden kehittämistä, jotka vähentävät tarvetta tehdä kirurgisia kastraatioita, (6) kuluttajien asenteita ja käytöstä sianlihaa kohtaan, jos eläinten hyvinvointi ei lisäänny tai hyvinvoinnin lisääntyminen on vain vähäistä. Kertomukseen voi tarvittaessa sisältyä myös asiaa koskevia lainsäädäntöehdotuksia." 4. Korvataan 10 artikla seuraavasti: "1. Komissiota avustaa päätöksellä 68/361/ETY* perustettu pysyvä eläinlääkintäkomitea, joka muodostuu jäsenvaltioiden edustajista ja jonka puheenjohtajana toimii komission edustaja. 2. Tähän kohtaan viitattaessa sovelletaan neuvoston päätöksen 1999/468/EY** 7 artiklan 3 kohdan mukaisesti kyseisen asetuksen 5 artiklassa säädettyä sääntelymenettelyä. 3. Päätöksen 1999/468/EY 5 artiklan 6 kohdassa tarkoitettu määräaika on kolme kuukautta." - - - * EYVL 255, 18.10.1968, s. 23. ** EYVL L 184, 17.7.1999, s. 23. 2 artikla Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä tammikuuta 2002. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 3 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty Brysselissä Neuvoston puolesta Puheenjohtaja